'n Dolle gejaag! | Diakonos
Angs, stres, bekommernis, sommer normale, alledaagse dinge wat deel is van ons lewens. Dan sê ons sommer gou dis deel van die moderne lewe. Ons moet dit maar so aanvaar. Maar is dit so?
In Eksodus 5 lees ons die gebeure in die aanloop tot die Eksodus. Farao laai ekstra werk op die Israeliete, en die opsigters stres hulle dood. Inderwaarheid sê hulle vir Moses en Aäron: ""Mag die Here julle straf omdat julle ons naam sleg gemaak het by die farao" (:21).
En hoekom was al die werk in die eerste plek nodig? Hierdie slawe moes bakstene maak waarin Farao sy surplus kon stoor (Eks 1:11), en dit was 'n nimmereindigende siklus. Hier was nie plek vir rus nie, net werk, werk, werk! Selfs in daai tyd was daar stres! Farao was 'n slaaf van sy eie sukses, want hy en die opsigters onder hom was vasgevang in 'n sirkel van werk, Hulle kon nie rus nie, want die werkers kon nie rus nie.
In hierdie sirkel van moegheid en oorwerk kom die God van die brandende bos skielik! (Eks 3). Hy lei hulle uiteindelik uit Egipte, en gee vir hulle 'n manier van in vryheid lewe – die 10 gebooie (Eks 20). Hier manier van lewe begin deur hulle daarop te wys dat God nie soos die Egiptiese gode is nie – "Jy mag naas my geen ander gode hê nie" (Eks 20:3). En dan sommer gou-gou, in die 4de gebod, kom die wonderlike woorde: Ses dae moet jy werk, maar op die 7de mag jy geen werk doen nie! Die sirkel van werk, werk, werk word verbreek!
Jesus het hierdie probleem baie goed raakgesien, en som dit op in Matt 6:24: ""Niemand kan vir twee base tegelyk werk nie. Hy sal óf die een minder ag en die ander een hoër, óf vir die een meer oorhê en die ander een afskeep. Julle kan nie God én Mammon dien nie." Mammon is 'n harde baas, soos Farao al geleer het, daarom dat Jesus dan dadelik oorgaan om oor bekommernis te praat: :"Daarom sê Ek vir julle: Moet julle nie bekommer oor julle lewe, oor wat julle moet eet of drink nie, of oor julle liggaam, oor wat julle moet aantrek nie" (:25) Die pad van mammon is die pad van eindelose gesoek na meer, 'n pad van nooit genoeg hê nie, 'n pad van nooit goed genoeg wees nie, van eindelose rusteloosheid, 'n pad sonder 'n Sabbatsrus. Dit is 'n pad sonder God.
In 'n sin kom sê Jesus ons moet kies watter god ons wil dien – die god van rusteloosheid en stres, of die God wat rus (Gen 2:2) Jesus kom stel dit ook op nog 'n ander manier in Matteus 11:28-30: "Kom na My toe, almal wat uitgeput en oorlaai is, en Ek sal julle rus gee. Neem my juk op julle en leer van My, want Ek is sagmoedig en nederig van hart, en julle sal rus kry vir julle gemoed. My juk is sag en my las is lig." Ons dien 'n God wat rus en vir ons laat rus, want ons lewens is in Sy hande. Hy sorg, daarom hoef ons nie in bekommernis te verval nie.
Dit is die keuse, 'n keuse tussen rusteloosheid of rustigheid. 'n Keuse tussen 'n dolle gejaag en 'n fees! (Eks 5:1). Want sien, die "normale" bekommernis en stres, is ten diepste 'n teken dat God in ons gedagtes te klein is. Ons dink ten diepste nie dat Hy in staat is om vir ons te sorg nie. Daarom raak die keuse tussen rusteloosheid en rustigheid 'n geloofskeuse: Vertrou ons God of nie?